Source: https://revista22.ro/actualitate-interna/csm-a-respins-actiunea-inspectiei-judiciare-impotriva-judecatorului-bogdan-mateescu
Timestamp: 2019-06-26 14:32:07+00:00

Document:
CSM a respins acțiunea Inspecției Judiciare împotriva judecătorului Bogdan Mateescu | Revista 22 GDPR
CSM a respins acțiunea Inspecției Judiciare împotriva judecătorului Bogdan Mateescu
Secția pentru Judecători a CSM a respins raportul Inspecției Judiciare care recomanda sancționarea judecătorului Bogdan Mateescu, după plângerea depusă de judecătorul CCR Petre Lăzăroiu.
În urma unei plângeri depusă de judecătorul Petre Lăzăroiu de la Curtea Constituțională la Inspecția Judiciară, judecătorul Bogdan Mateescu anunța pe 28 octombrie că este cercetat pentru că în luna mai 2018 a atras atenția, că deși judecătorului constituțional îi expirase mandatul de 9 ani încă din toamna anului 2017, era menținut în continuare în funcție.
„Secţia pentru judecători, cu majoritate, a constatat că nu există indicii cu privire la încălcarea de către domnul judecător Mihai Bogdan Mateescu, membru ales al Consiliului Superior al Magistraturii, a normelor de conduită reglementate de art. 7 şi art. 9 alin. (2) din Codul deontologic al judecătorilor şi procurorilor şi în consecinţă a respins sesizarea Inspecţiei Judiciare (6 voturi pentru şi 2 împotrivă)”, se arată într-un comunicat al CSM.
„Vă spuneam că eu cred sincer în ideea de transparență și că nu am nimic de ascuns. În această linie de consecvență, aduc la cunoștință tuturor, în special colegilor mei, că azi, 26.10.2018, am primit rezoluția Inspecției Judiciare prin care, la 21.09.2018, s-a dispus începerea cercetării disciplinare împotriva mea ca urmare a sesizării domnului Lăzăroiu Petre, judecător CCR, care reclamă săvârșirea a patru abateri disciplinare printr-o postare pe pagina mea de Facebook din data de 31.05.2018”, scria Bogdan Mateescu pe Facebook, conform G4Media.ro
Judecătorul a mai precizat că inspectorul judiciar a apreciat că există indiciile săvârșirii uneia dintre cele patru abateri disciplinare, prevăzută de art. 99 lit. a din Legea 303/2004.
„Consider că este corect să fie cunoscut acest fapt deși mă bucur de protecția confidențialității procedurii disciplinare, întrucât voi continua în mod asumat să am luări de poziții prin prisma competenței decurgând din calitatea de membru ales al CSM, referitoare inclusiv la Inspecția Judiciară. Procedura disciplinară își va urma cursul firesc, potrivit legii, iar eu îmi voi exercita fără rezerve dreptul la apărare tot în condițiile prevăzute de lege”, a conchis Mateescu.
Postarea pentru care a fost cercetat judecătorul CSM se referă la faptul că judecătorul constituțional Petre Lăzăroiu și-a depășit cu un an mandatul pentru care a fost numit la CCR, contrar chiar jurisprudenței Curții Constituționale. Postarea din 31 mai a lui Bogdan Mateescu:
„Tudorel Toader: «Nu există decizie CCR care să nu fie respectată de orice persoană sau autoritate». Însă eu tot reflectez asupra caracterului general obligatoriu al oricărei decizii a CCR, nu doar al unora, pentru că vreau să înțeleg și mărturisesc că sunt într-un mic blocaj. Am în vedere, așa cum am spus, situația dlui judecător constituțional care stă în funcție de 10 ani, deși CCR a zis negru pe alb general obligatoriu acum vreo două luni că e neconstituțional mecanismul prin care se tinde la depășirea termenului constituțional de 9 ani. Așadar dânsul este în funcție și azi. Situația juridică e neatinsă în pofida deciziei CCR general obligatorii (…) Sincer, eu chiar vreau să înțeleg, însă uneori îmi pare că nici constituționalul nu mai e ce am învățat eu prin facultate, iar Constituția nu s-a schimbat. Așadar ce e general obligatoriu, de când și pentru cine?”
csm ccr Bogdan Mateescu petre lazaroiu mandat ccr inspectia judiciara

References: CSM 
 CSM 
 CCR 
 CSM 
 CCR 
 CCR 
 CCR 

csm 
 ccr